PHOL พุ่งกระฉูด 24% แรงในรอบ 3 เดือน คาดเก็งกำไรแผนธุรกิจเด่น-ผลงานปี 61 เทิร์นอะราวด์
PHOL พุ่งกระฉูด 24% แรงในรอบ 3 เดือน คาดเก็งกำไรแผนธุรกิจเด่น-ลุ้นผลงานปี 61 เทิร์นอะราวด์ โดย ณ เวลา 15.06 น. อยู่ที่ระดับ 2.20 บาท บวก 0.43 บาท หรือ 24.29% ด้วยมูลค่าซื้อขาย 69.55 ล้านบาท
30 ม.ค. 2562

ผู้สื่อข่าวรายงานว่า บริษัท ผลธัญญะ จำกัด (มหาชน) หรือ PHOL ณ เวลา 15.06 น. อยู่ที่ระดับ 2.20 บาท บวก 0.43 บาท หรือ 24.29% ด้วยมูลค่าซื้อขาย 69.55 ล้านบาท ราคาหุ้นวิ่งแรงในรอบ 3 เดือน โดยเทียบตั้งแต่หุ้นเคยขึ้นไปทดสอบระดับ 2.20 บาท เมื่อวันที่ 16 ต.ค.61

อนึ่งก่อนหน้านี้นายบุญชัย สุวรรณวุฒิวัฒน์ ประธานเจ้าหน้าที่บริหาร PHOL เปิดเผยว่า ภาพรวมธุรกิจปี 2562 คาดว่าจะดีขึ้นต่อเนื่องจากปี2561 ที่สามารถพลิกมีกำไรตามแผน เนื่องจากการลงทุนทั้งจากภาครัฐและภาคเอกชนยังขยายตัวต่อเนื่อง และให้ความสำคัญในการยกระดับมาตรฐานการดำเนินการด้านความปลอดภัย อาชีวอนามัย และสิ่งแวดล้อมเพิ่มขึ้น เพิ่มโอกาสให้ธุรกิจของบริษัทมีทิศทางเติบโตเช่นกัน
ทั้งนี้ บริษัทแบ่งการดำเนินงานออกเป็น 3 ธุรกิจหลัก คือ ธุรกิจสินค้าเพื่อความปลอดภัย อาชีวอนามัย และสภาพแวดล้อมในการทำงาน หรือ SAFETY ธุรกิจสินค้าเพื่อการควบคุมสภาพแวดล้อม หรือ CE และธุรกิจด้านระบบน้ำ หรือ WATER โดยธุรกิจหลักด้านการจัดจำหน่ายสินค้า SAFETY ยังคงมุ่งเน้นการพัฒนาสินค้าและบริการ รองรับการขยายฐานลูกค้าทั้งกลุ่มลูกค้าอุตสาหกรรมและหน่วยงานภาครัฐ โดยเฉพาะกลุ่มลูกค้าที่มีการสั่งซื้อแบบประมูลหรือทำสัญญาระยะยาว และลูกค้ากลุ่มที่มีการใช้เป็นวัสดุสิ้นเปลืองต่อเนื่อง
ขณะที่ธุรกิจจัดจำหน่ายสินค้า CE มุ่งเน้นการพัฒนาปรับปรุงสินค้า เพิ่มเติมรายการสินค้าที่ตรงตามความต้องการ สามารถรองรับการใช้งานของลูกค้าแต่ละราย และสำหรับด้านธุรกิจ WATER เน้นการให้บริการในกลุ่มลูกค้าอุตสาหกรรมเป็นหลัก ซึ่งคาดว่าจะสามารถรับงานได้เพิ่มขึ้น เนื่องจากไม่มีปัญหาเรื่องงานประปาชุมชนค้างส่งเช่นปีก่อน โดยในปี 2562 คาดว่าจะมีสัดส่วนรายได้จาก SAFETY อยู่ที่ 72% WATER อยู่ที่ 18% และ CE อยู่ที่ 10%